 Martfű Város Önkormányzatának közoktatási munkaerő-gazdálkodási rendszere

Martfű Város Önkormányzata a fenntartásában lévő közoktatási intézmények tekintetében  munkaerő-gazdálkodási rendszert működtet.

Az önkormányzat munkaerő-gazdálkodási rendszerének működtetését a közalkalmazottak jogállásáról szóló 1992. évi XXXIII. törvény határozza meg, mely a közoktatási intézmények esetében a közoktatásról szóló 1993. évi LXXIX. törvény vonatkozó szabályainak alkalmazását írja elő.

I. A munkaerő-gazdálkodási rendszer célja:
- Működtetése esetén nem kell a pályázati felhívást az Oktatási közlönyben és a Kormányzati Személyügyi Szolgáltató és Közigazgatási Képzési Központ internetes oldalán minden megüresedő közalkalmazotti álláshely esetén közzétenni.

- Nevelési-oktatási intézményeinkben kiszámíthatóbb és tervezhetőbb legyen a munkaerő szükséglet.

- Minőségi munkaerő kerüljön a rendszerbe.

- A pedagógus helyettesítő rendszer működtethető legyen.

- Költségvetési megtakarítást eredményezhet.
II. A munkaerő-gazdálkodási rendszer részei:

Munkaerő-gazdálkodási terv:
A hatályos rendelkezések alapján a közoktatási intézményt fenntartó helyi önkormányzat jogosult meghatározni közoktatási intézményeiben a foglalkoztatható létszámkeretet, illetve a foglalkoztatáshoz szükséges költségvetési fedezetet.

Az intézmények vezetői önálló munkáltatói jogkörrel rendelkeznek, ugyanakkor az egyes munkáltatói jogok gyakorlásának összhangban kell állniuk a munkaerő-gazdálkodás rendszerével.

A Martfű Városi Önkormányzat közoktatási intézményeinek munkaerő-gazdálkodási rendszere magában foglalja azokat az elveket, amelyek alapján az egyes intézményekben a munkáltatói döntéseket meg lehet hozni a létszámgazdálkodás, a munkaidő kihasználás, a munkaerő közös foglalkoztatásának vonatkozásában. 
A létszámgazdálkodás elvei:
Az intézményi létszámkeretet az ellátandó feladatokhoz kell meghatározni.

Az intézményvezetők munkáltatói jogaikat a munkaerő-gazdálkodás rendszerével összhangban gyakorolják, így döntéseik előtt a Polgármesteri Hivatal Szociális és Művelődési Irodájával egyeztetniük szükséges a várható létszámmozgásokról. 
A közoktatásban dolgozó közalkalmazottak elbocsátására csak akkor kerülhet sor, ha nincs lehetőség arra, hogy  másik intézményben foglalkoztassák őket.
                                                                 -  2  -

Az intézmények közötti foglalkoztatás felajánlása esetén figyelembe kell venni, hogy a felajánlott munkakör elfogadása az érintett beosztására, képzettségére, korára, egészségi állapotára vagy egyéb körülményeire tekintettel ne okozzon aránytalan sérelmet.
A munkaerő-gazdálkodási rendszerbe bevonhatók azok az intézmények is, amelyek a nevelő-oktató munkához kapcsolódó nem közoktatási feladatot látnak el. 

Amennyiben a munkavállaló a felajánlott álláslehetőséget nem fogadja el, úgy rá a Közalkalmazottak jogállásáról szóló 1992. évi XXXIII. törvény vonatkozó rendelkezései az irányadóak.

Az egyeztetési kötelezettség lehetővé teszi, hogy az eddig esetleg részmunkaidőben foglalkoztatott dolgozók másik intézményben teljes munkaidőben is dolgozhassanak.

A munkaerő közös foglalkoztatásán belül lehetővé válik az iskolák közötti ,,áttanítás,, megszervezése is.

Az intézményvezetők a különféle munkáltatói döntések meghozatala előtt a Szociális és Művelődési Irodával egyeztetik, hogy a rendelkezésre álló munkaerő másik intézményben, teljes munkaidőben történő foglalkoztatása megoldható-e vagy sem, illetőleg, hogy másik intézményben esetleg tovább nem foglalkoztatható munkaerő átvétele intézményükbe megoldható-e vagy sem.
Az intézmények közötti együttműködés lehetővé teszi, hogy a pedagógus többletmunka elrendelésének szükségességét csökkenteni lehessen, így biztosítható a közoktatási törvény szerint maximálisan elrendelhető túlórák számának betartása.

A nyugdíjasok alkalmazása, illetve határozott idejű közalkalmazotti jogviszony megszűnése esetén a továbbfoglalkoztatása csak azokban az esetekben lehetséges, ha az adott álláshelyre aktív korú dolgozó nem jelentkezett, illetve másik intézményben nem vált feleslegessé megfelelő végzettségű közalkalmazott. 

A munkaidő kihasználás elvei:
Valamennyi intézményvezető feladata a munkaidő maximális kihasználásának biztosítása. Az azonos feladatok elvégzésére, azonos munkaidő tervezhető az intézményekben. Amennyiben a feladat csökkentett munkaidőben is ellátható, részfoglalkozású, vagy óraadó munkavállalókat kell alkalmazni. 

A pedagógusok foglalkoztatása a közoktatási törvényben előírt csoport, osztály száma alapján, a jogszabályban foglaltak szerint tervezhető.

Minden év június hónapjában szükséges az ellátandó órák számát a Polgármesteri Hivatal Szociális és Művelődési Irodájával egyeztetnie az intézményvezetőknek.

További többletóra feladathoz rendelten, szintén az irodával történő egyeztetést követően osztható ki.

A munkaerő közös foglalkoztatásának elvei:
Amennyiben a közalkalmazottak teljes munkaidőben történő leterhelése nem megoldott, a munkaerő-gazdálkodási rendszer keretében vizsgálni kell a másik intézményben történő további foglalkoztatás lehetőségét.

A cél az, hogy a városban élő és dolgozó közalkalmazottak az intézményrendszeren belül maradjanak, de bejáró, jelenleg foglalkoztatott munkavállalók esetében is fontos a kiszámíthatóság és a stabilitás érvényesülése.
A pedagógus állandó helyettesítési rendszerben ellátandó feladatok:

Az önkormányzat állandó helyettesítésre munkavállaló foglalkoztatását nem engedélyezi.

A tartósan távol lévő pedagógusok helyettesítésére a munkaerő-gazdálkodási rendszer szabályait kell alkalmazni. Az intézményvezető a határozott idejű foglalkoztatás lehetőségét az e rendszerben meghatározott formában jelenti a Polgármesteri Hivatal Szociális és Művelődési Irodájának. Az álláshely meghirdetésére csak akkor kerülhet sor, ha a többi intézményben nincsen áthelyezhető munkavállaló.

Az eseti helyettesítéseket minden intézmény saját hatáskörben oldja meg.

Munkaerő-gazdálkodási nyilvántartás:

A Polgármesteri Hivatal Szociális és Művelődési Irodája elektronikus adatnyilvántartást vezet, amely tartalmazza az egyes intézmények rendelkezésére álló létszámot és az adott létszám kihasználásával összefüggő adatokat.

A rendszer hatékony működése a nyilvántartás pontos, valósághű adataira épül.

Az adatok kezeléséért a fenntartó felé történő elektronikus módon történő továbbításáért az intézmény vezetője a felelős.

A munkaerő-gazdálkodási adatok kezelése a Polgármesteri Hivatal Szociális és Művelődési Irodájának a feladata.

Az intézmény elektronikusan nyilvántartja az 1. sz. melléklet szerinti adatokat. 
A munkaerő-gazdálkodási rendszer működtetéséhez szükséges 2. sz. melléklet szerinti adatokat az intézmények elektronikusan – első alkalommal 2011. szeptember 30-ig - megküldik a Polgármesteri Hivatal Szociális és Művelődési Irodája részére, amely ezek alapján hozza létre a nyilvántartást.

Az esetleges adatváltozások bejelentésére a 3. sz. melléklet szerint adatlap szolgál, amelyet a változás bekövetkezésétől számított 3 munkanapon belül kötelesek megküldeni az intézmények az irodának. 

Amennyiben a megüresedett munkakör betöltése szükséges, az intézmény vezetője a 4. sz. melléklet szerinti igénybejelentő lapot a szükségesség indokolásával együtt megküldi a Polgármesteri Hivatal Szociális és Művelődési Irodájának.

Az intézményekben folyamatosan vizsgálni kell a betöltött álláshelyek, az ellátandó feladatok indokoltságát, s amennyiben módosítás szükséges, azt szintén jelezni kötelesek az intézményvezetők az iroda számára. 

Ha az önkormányzati képviselő-testület döntése alapján a munkáltatónál létszámcsökkentést, illetve átszervezést kell végrehajtani, az intézmény vezetője a közalkalmazottat írásban tájékoztatja a munkáltatón belül, illetve az önkormányzat által fenntartott más oktatási-nevelési intézménynél lévő betöltetlen munkakör felajánlásának lehetőségétől.

Ha a közalkalmazott kéri a betöltetlen munkakör felajánlását, az intézmény köteles elektronikus formában a Polgármesteri Hivatal Szociális és Művelődési Irodája részére jelezni. A megkeresés az érintett közalkalmazottnak az 1. számú melléklet 4., 5., 11-25. sorainak megfelelő adatait és az általa betöltött munkakör megnevezését tartalmazza.
A fentiek szerint kell eljárni akkor is, ha az intézményi álláshely nem csökken, de a közalkalmazott teljes munkaidőben történő foglalkoztatása, vagy továbbfoglalkoztatása nem biztosítható.

A rendelkezésre álló adatokból a nyilvántartás felhasználásával az intézmény megkeresésétől számított 5 napon belül a Szociális és Művelődési Iroda tájékoztatja az intézményt az önkormányzat intézményeiben lévő betöltetlen munkakörökről, amelyek a közalkalmazott részére felajánlhatók, illetve felkínálja az adott intézmény számára a más munkahelyen lévő és átirányítható közalkalmazottak továbbfoglalkoztatásának lehetőségét.

A nyilvántartás készítésénél ki kell térni az adatkezelés és titoktartási kötelezettségre vonatkozó előírások megtartására.

Érdekegyeztetés szabályai:

A Martfű Város Önkormányzatának munkaerő-gazdálkodási rendszer elfogadása és módosítása előtt egyeztetésre kerül sor szakszervezeti szervezettel és az önkormányzati érdekegyeztető fórummal. 

A munkaerő-gazdálkodási rendszer felülvizsgálata:

Martfű Város Önkormányzata a munkaerő-gazdálkodási rendszert, az abban foglaltak megvalósulásának, időszerűségének helyzetét  négyévenként felülvizsgálja.
Záradék:

Martfű Város Önkormányzatának munkaerő-gazdálkodási rendszerét a Képviselő-testület ……..számú határozatával elfogadta.

Hatályba lépés időpontja:

2011. szeptember 16. 

